На основу члана 79. став 8. Закона о становању и одржавању зграда („Службени гласник РС”, број 104/16),

Министар грађевинарства, саобраћаја и инфраструктуре доноси

ПРАВИЛНИК

О УСЛОВИМА КОЈЕ ТРЕБА ДА ЗАДОВОЉИ ОБЈЕКАТ ЗА ОДГОВАРАЈУЋИ СМЕШТАЈ

Члан 1.

Овим правилником ближе се прописују услови које треба да задовољи објекат за одговарајући смештај у који је неопходно преселити лица која остварују право на пресељење у одговарајући смештај.

Члан 2.

На питања која се односе на услове из члана 1. овог правилника, а која нису посебно уређена овим правилником примењују се прописи којима се уређује планирање и пројектовање у програмима стамбене подршке.

Члан 3.

Услови за објекат из члана 1. овог правилника односе се на:

1. одговарајуће просторне услове стамбеног простора,
2. одговарајуће услове опремљености основним електричним, водоводним и санитарним инсталацијама и
3. задовољавајуће услове са становишта сигурности и безбедности, у смислу физичке безбедности као и од свих неповољних климатских утицаја.

Члан 4.

Одговарајући просторни услови стамбеног простора у објекту за одговарајући смештај односе се на:

- корисну стамбену површину у стану у објекту за одговарајући смештај и

- површинске нормативе у објекту за колективни смештај лица које остварују право на пресељење.

Члан 5.

Корисна стамбена површина у смислу овог правилника представља површину у стану која не може бити мања од 8 m² по члану породичног домаћинства, а садржи простор за спавање и боравак.

Осим простора за спавање и боравак, стан мора да поседује простор за обедовање, минималне површине 4 m², простор за припрему хране, минималне површине 4 m², као и купатило, минималне површине 3 m².

Члан 6.

Уколико се за одговарајући смештај лица предвиђа зграда за становање заједница, објекат треба да поседује следеће просторије: просторију за спавање, санитарно-хигијенски чвор са посебним деловима мушко-женски, кухињу, простор за обедовање и дневни боравак.

Собе и остале просторије из става 1. овог члана треба да испуњавају следеће услове:

* у погледу површине, вишекреветна соба мора имати најмање 5 m² по кориснику, дневни боравак најмање 3 m² по кориснику док простор за обедовање мора имати најмање 1,5 m² по кориснику,
* једнокреветна спаваоница треба да има површину најмање 12 m²,
* у погледу структуре санитарно-хигијенски чвор са посебним деловима мушко-женски, треба да има најмање једну WC кабину на десет корисника, једно купатило на десет корисника.

Члан 7.

Услови које објекат из члана 1. овог правилника треба да задовољи у погледу одговарајућих услова опремљености основним електричним, водоводним и санитарним инсталацијама подразумева:

- да је објекат прикључен на електричну мрежу,

- да је прикључен на јавну водоводну мрежу, а ако не постоји, да је обезбеђено снабдевање хигијенски исправном текућом топлом и хладном водом путем хидрофора,

- да је прикључен на јавну канализациону мрежу или прописно изграђену септичку јаму,

- да је обезбеђено грејање и механичко проветравање, уколико је природно проветравање недовољно.

Члан 8.

Објекат из члана 1. овог правилника треба да задовољи услове са становишта сигурности и безбедности, и то:

- да се коришћењем објекта не доводи у опасност живот и здравље људи, безбедност суседних објеката, безбедност околине и не угрожава животна средина,

- да буде заштићен од хладноће и топлоте адекватном топлотном заштитом, од буке звучном заштитом, као и од неповољних спољних утицаја као што су: влага, киша, ветар и прејака инсолација.

Члан 9.

Овај правилник ступа на снагу осмог дана од дана објављивања у „Службеном гласнику Републике Србије”.

|  |  |  |  |  |
| --- | --- | --- | --- | --- |
| |  | | --- | | Број 110-00-126/2017-12 | | У Београду, 1.08.2017.године | |  | | МИНИСТАР  проф. др Зорана З. Михајловић |